S-285/2009

Mál þetta, sem dómtekið var 15. apríl sl., er höfðað með ákæru útgefinni af ríkislögreglustjóra 19. mars 2009, á hendur S-kk-þgf P-kk-þgf P-kk-þgf, kt. 000000-0000, Nökkvavogi 33, Reykjavík, „fyrir meiri háttar brot gegn skattalögum framin í sjálfstæðri atvinnustarfsemi hans með því að hafa staðið skil á röngum virðisaukaskattsskýrslum vegna uppgjörstímabilanna janúar-febrúar, mars-apríl og maí-júní 2006 og maí-júní og júlí-ágúst 2007, og að hafa eigi skilað virðisaukaskattsskýrslum vegna uppgjörstímabilanna júlí-ágúst 2006 til og með mars-apríl 2007, og september-október og nóvember-desember 2007, og hafa eigi staðið ríkissjóði skil á virðisaukaskatti sem innheimtur var í starfseminni á árunum 2006 til 2007, í samræmi við fyrirmæli IX. kafla laga um virðisaukaskatt nr. 50/1988, samtals að fjárhæð kr. 60.074.773, sem sundurliðast sem hér greinir:

Framangreint brot ákærða telst varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig:

a) 1. mgr. 40. gr. laga nr. 50/1988 um virðisaukaskatt, sbr. 3. gr. laga nr. 42/1995 og 3. gr. laga nr. 134/2005.

Þess er krafist að ákærði verði dæmdur til refsingar og greiðslu alls sakarkostnaðar.“

Verjandi ákærða krefst þess að ákærða verði dæmd vægasta refsing sem lög leyfa. Þá krefst hann hæfilegra málsvarnarlauna að mati dómsins.

Sannað er með skýlausri játningu ákærða fyrir dómi og með öðrum gögnum málsins að ákærði hefur gerst sekur um háttsemi þá sem í ákæru greinir. Brot ákærða varðar við þau lagaákvæði sem í ákæru greinir. Ákærði hefur borið að hann hafi skilað öllum virðisaukaskattsskýrslum vegna áranna 2006 og 2007 eftir að rannsókn málsins hófst hjá skattrannsóknarstjóra ríkisins. Gögn málsins bera þó ekki með sér að svo hafi verið.

Ákærði hefur ekki áður sætt refsingu svo að vitað sé. Hann hefur játað brot sitt greiðlega og er það virt honum til málsbóta. Ákærði er sakfelldur fyrir að hafa skilað röngum virðisaukaskattsskýrslum vegna hluta tímabilsins sem um ræðir, en að öðru leyti að hafa ekki skilað virðisaukaskattsskýrslum og að hafa ekki staðið ríkissjóði skil á virðisaukaskatti sem innheimtur var í atvinnustarfsemi hans. Telst brot ákærða stórfellt. Þykir refsing ákærða hæfilega ákveðin fangelsi í 11 mánuði, en rétt þykir að fresta fullnustu refsingarinnar og falli hún niður að liðnum 2 árum frá birtingu dómsins haldi ákærði almennt skilorð 57. gr. almennra hegningarlaga.

Samkvæmt 1. mgr. 40. gr. laga um virðisaukaskatt verður ákærða jafnframt gerð sektarrefsing sem ákveðin verður með hliðsjón af refsilágmarki svo að nemi tvöfaldri vanskilafjárhæð. Verður ákærði dæmdur til að greiða 120.000.000 krónur í sekt til ríkissjóðs og komi 12 mánaða fangelsi í stað sektarinnar verði hún ekki greidd innan fjögurra vikna frá birtingu dóms þessa.

Dæma ber ákærða til að greiða þóknun B-kk-ef E-kk-ef héraðsdómslögmanns vegna verjandastarfa á rannsóknar- og dómstigi málsins, sem þykir hæfilega ákveðin 400.000 krónur að meðtöldum virðisaukaskatti.

E-kk-nf Á-kk-nf, fulltrúi ríkislögreglustjóra, flutti málið fyrir ákæruvaldið.

R-kvk-nf H-kvk-nf, settur héraðsdómari, kveður upp dóminn.

Dómsorð:

Ákærði, S-kk-nf P-kk-nf P-kk-nf, sæti fangelsi í 11 mánuði, en fresta skal fullnustu refsingarinnar og falli hún niður að liðnum 2 árum frá birtingu dómsins haldi ákærði almennt skilorð 57. gr. almennra hegningarlaga.

Ákærði greiði 120.000.000 krónur í sekt til ríkissjóðs og komi 12 mánaða fangelsi í stað sektarinnar verði hún ekki greidd innan fjögurra vikna frá birtingu dóms þessa.

Ákærði greiði þóknun skipaðs verjanda síns, B-kk-ef E-kk-ef héraðsdómslögmanns, 400.000 krónur.

R-kvk-nf H-kvk-nf